Impressionisme

Creet ab iom artcritiquer L.Leroy in Aprile 1874 kay kwites, ironic-ye, id serie om pinegs - quod compris Impression, soleil levant ab Monet - expost in id galerie Nadar in Paris, id lexis impressionisme buit widt ab i itkyusen Artistens. Concernt id pictural scol skipen ye id fin iom 1860tias ab Manet, Sisley, Bazille, Monet, Renoir, moxu joint, inter alyens, ab Degas, Pissarro ed Cézanne. 
 Olympia est uno maschour pineg ab Edouard Manet pigen in 1863 ed exposen ye id prest ker in 1865, gehnend un akster scandal. Id wehrgo keipt unu nogwu gwenaku, ays levter pedo dar beschouno med un chinela, lyehgend ep un couch ed un schal ex albh kashmir, in un kyal decoret med glend behangs ed covehrs. Keihnd ep dwo satinwanghers, ia knigv ep sien dexter brakh, sien levter hand kehlend sien ghabel, ed spehct kyexter id pineg. Apter id crovat, un aydokwa gwen ay ananct dexi un florbouquete; un sword cat beught sien regv ye dexter bors ios crovat, samt wardh swayp. 
==Id gnahsa os Moderne Art (1860-1890)==
Impressionisme est rect-ye ayt un decisive skamb ios Historia ios Occidental art, id cesure inter id tradition heriten ex id Renaissance ed id emergence os moderne art. Ne est lakin alnos excluden ex id prever creation : ids formules biwardhe bi Delacroix (1798-1863) ed bims franceois ed britisch landspectpictors ios XIXt secule, Corot au Constable. Meis quem ceter, is Britisch Turner (1775-1851) prehpt ka un stauneihnd precursor. 
Aurgher ios movment est Manet (1832-1883) : eys personal manier (refuse ios deighmen, auntransition deighmen inter skadh ed luce) ed eys inkaria os pinges als quem is vidt arkent iom ud ia official Salons ios Dwoter Empire. Napoleon III decidus id ghyanen os un Salon des refusés in 1863, Manet expont ter un ster nogwu, Olympia, dind Le Déjeuner sur l'herbe nespekent sarcasmes ed hakaras. Ambh iom se jamiyient yun pictors, ye id fin iom 1860tias. 
 Le Déjeuner sur l'herbe est un pineg ab Edourd Manet akapt in 1863, preter kalt Le Bain, dind La Partie carrée. Id brutalitat ios style ed besonters id juxtaposition uns "ordinar" nogwias gwenias, qua spehct kyid public exter id pineg, ed om dwo alnosdut wirs, suw un tem esthetic quem moral scandal edschi skarpa critics. Manet ghi waurgpusct id "dohbro gust" im burgesen qui visite expositions ed gvehnt semkam id mythologic pingen. Tod pineg maght yinjier ses ayt id prest wehrg os moderne pingen.
==Un nov ed contestet specto kyid mund==
Ia objectives ios nov scol bihnt jaldi preciser : capture ia subtilitats os luce ed ids variations unte wakt; kape id fugitive, quo changet; uperwehrte med color, instant-ye ed ye un brutto stand, quo id ok vidt. Impressioniste artistes sont passionate de ia orbats dayir luce os chemiste Chevreul (1786-1889) ed ne maung-ye kaurnt de themes : pungent id Nature, un garden, un wap, un florbouquete, un sollucic ed beflacto strad. Protiedarnt tik colorglois aun kaure de ia forms : rissem, ambhriss ed deighmen ne interessent i. Id rupture con id talim ios Ecole des beaux-arts ed con academic Esthetique, quod id public swehdt, est total. To expliet id incomprehension (eti id aggressivitat) quod seuwnt. Ne kamyabend sib ghyane ia dwers iom meger official salons, i impressionistes expone alyer, dank id stehmen ios pinegtajir Durand-Ruel ed raren pritors. Ta presentations seuwnt scandal bet, nespekent deuysens ed material difficultats, i artistes persiste. In id druna iom 1880tias, trehvent un angh public. Yed dar in 1894, id Stat proe-refuset id loikwn ios collection om impressioniste wehrgs os Caillebote (1848-1894), ed id hol autoritat os eyso prient Clemenceau sessiet tohrben kay id wehrg os Manet entret id Louvre. 
Unte ia 1890tias, impressionisme nact sien limites. Ye tod zaman tyeict Monet (1840-1926) sien "series", reproducend aunmalal id sam theme ye divers dienmoments, peitend traque ia lytsta luce variations. Is also pinct Meules in aghers, ia Nymphéas os sien garden os Giverny au id fassade ios cathedrale os Rouen. Is sigwrt iskwes capture un instant de la conscience du monde. 
 Les Nymphéas sont un serie om circum 250 olpingens tyicen ab Claude Monet unte ia 31 senst yars os eys gwit. Ta pinegs keipe id florengarden ed meis besonters id nilufaren hawz os Monet in Giverny. Maungs tom wehrgs buir pigen menxu is artiste kwohnd cataract. Ta pinegs hant divers formes (quadrats, circules, rectangles...) samt baygh variable meges tiel plur meters.
==Id posteritat os impressionisme==
Impressionisme habsiet un abundant posteritat. Decomponend luce do smulk nuktas au streugs qua kwiteihsient ir pingen ka "pointilliste", Seurat (1859-1891) ed Signac (1863-1935) pusce do ids extreme limites id impressioniste gwayt. Cézanne (1839-1906), qui hat apter se un long impressioniste prev, raunstehct id importance om forme ed volumes ed, reproducend aunmalal ia changend aspects os ghyor Sainte-Victoire, preparet, kyunggiawnd-ye id ahammiyat iom structures, id adgumt os cubisme. 
Impressionisme, esdi etigwivt, hat tun exhausen sien formules, yed id ja kwehct meg-ye kam meis quem uno moment ios historia os pingen : est id matrix iom nov trends qua biprehpe ed vahnt sules moderne art. Ids influence udleit plaut-ye id pictural xeimen : biht retrohven in id sculpture os Rodin (1840-1917), in id fluiditat ios Art-nouveau, in id music os Debussy (1862-1918), in ia gwayt ed scriben os Proust (1871-1922). 
Reject biht succedden ab khabd : unte id XXt secule, impressioniste pingen nact baygas ep id Mercat os art.